มีตกขาวมาปกติ แต่หลังมีเพศสัมพันธ์ก็ไม่มีตกขาวเป็นอะไรรึป่าวครับ
สวัสดีค่ะ ตกขาว คือการที่มีของเหลวไหลจากช่องคลอดโดยไม่ใช่เลือดประจำเดือน ของเหลวนี้ถูกผลิตจากต่อมผลิตเมือกที่อยู่บริเวณปากมดลูกเพื่อสร้างความชุ่มชื้นในช่องคลอดและช่วยป้องกันการติดเชื้อในช่องคลอด ตกขาวที่ปกติจะออกใสๆ หรือมีสีขาวขุ่นหรือขาวออกเหลืองเล็กน้อย ไม่มีกลิ่นเหม็น ส่วนปริมาณและความเหนียวจะขึ้นอยู่กับช่วงของรอบการตกไข่ โดยหากเป็นช่วงวันที่มีการตกไข่ ตกขาวมักจะใสและมีปริมาณมาก ช่วงหลังไข่ตก มักไม่มีตกขาว แต่บางคนอาจมีตกขาวออกเหลืองเล็กน้อยได้ ส่วนในช่วงก่อนมีประจำเดือน ตกขาวมักจะเป็นสีขาวขุ่นและเหนียวข้น ดังนั้น การมีตกขาวจึงขึ้นอยู่กับช่วงของรอบเดือน ไม่ได้มีทุกวัน ดังนั้น การที่ไม่มีตกขาวหลังมีเพศสัมพันธ์ อาจเป็นเพราะเป็นช่วงที่ไม่มีตกขาวก็ได้ค่ะ